KURZUS: Műszaki fizika alapjai

MODUL: Bevezetés

Tanulási útmutató

| Kedves Hallgató!
A tanulási útmutatóval a Műszaki fizika alapjai tárgy tanulásához szeretnénk segítséget nyújtani pár mondatban.
A tanulásban az alábbi eszközök állnak rendelkezésre:
Ez az útmutató, mely a tananyagot kis részekre tagolja és lehetőséget ad az önellenőrzésre. Jegyzet: http://jegyzet.sze.hu Berta Miklós - Farzan Ruszlán - Giczi Ferenc - Horváth András: Fizika mérnököknek. Győr, Széchenyi István Egyetem, 2006. 796 p. [elektronikus jegyzet (pdf) ], ami döntően tartalmazza az elméleti tananyag részletes leírását és sok kidolgozott példát. Példatár: http://www.sze.hu/~horvatha/TAMOP-412A/Elemi_fizikai_peldatar/Elemi_fizikai_peldatar.pdf Berta M., Czéh Sz., Giczi F.: Elemi fizikai példatár, SZE_MTK, 2013, ISBN 978-963-7175-83-1, ami összesen 326 (kidolgozott és kidolgozatlan) gyakorló feladatot tartalmaz. A "Műszaki fizika alapjai" tantárgy nappali képzésben használt előadás prezentációi: http://jegyzet.sze.hu. Berta Miklós - Farzan Ruszlán - Giczi Ferenc - Horváth András: Fizika mérnököknek. Győr, Széchenyi István Egyetem, 2006. 796 p. [elektronikus jegyzet (pdf) ], Konzultáció az oktatóval. (Személyes vagy elektronikus.)
A tanulás során célszerű a következő módon eljárni.
Válasszon olyan időpontot, amikor kb. 1,5 órát egybefüggően tud foglalkozni a tanulással. Ez az idő átlagosan egy lecke feldolgozására elegendő. (A tapasztalat majd megmutatja, hogy Önnek pontosan mennyi időre van szüksége, ez lehet kevesebb vagy több mint másfél óra.) Olvassa el az útmutató aznapi leckére vonatkozó részét. Olvassa el a tanulási célokat és a támpontokat. Ezek jelölik ki, hogy a tananyag mely részeit milyen mélységig kell megtanulnia. Például bonyolult levezetéseket többnyire nem kell tudnia önállóan reprodukálni, de a végeredményt tudni kell felhasználni, más részek esetén viszont még bizonyos adatok megtanulása is cél lehet. Ez a rész felhívja a figyelmét a kulcsfontosságú gondolatokra is, vagy arra, mit érdemes átismételni a korábbiakból. Olvassa el legalább kétszer a jegyzet kiválasztott részét, különösen figyelve arra, hogy az útmutatóban megjelölt tanulási célok által említett témákat megértse. Az előadás prezentációk elősegíthetik a tananyag megértését. A jegyzetben és a példatárban talált számolási példákat is értse meg, de első olvasáskor ezek önálló után számolása még nem szükséges. Másodszori végigolvasás során azonban már próbálja a szöveg közbeni példákat, illetve a példatárban található feladatokat önállóan kiszámolni. Amikor másodszor is végigért a jegyzet kijelölt részén, olvassa el újra a tanulási célként megjelölt mondatokat, és ha valamelyiket nem érte el, térjen vissza a nem teljesen világos témákhoz. Ha tudását kielégítőnek érzi, próbálja meg kitölteni a lecke végi ellenőrző kérdéseket. Ha az itt elért eredmény 50% alatt van, érdemes visszatérni a tanuláshoz. (Esetleg egy későbbi időpontban.) Ha végzett egy modullal, akkor próbálja meg kitölteni a modulzáró tesztet. Nem célszerű új modulba kezdeni, ha itt 50% alatti eredményt ér el.
Ha a tanulás bármely fázisában olyan részbe ütközik, melyet többszöri próbálkozásra sem ért meg, keresse a tutorral a kapcsolatot elektronikus formában, vagy jegyezze fel kérdését, hogy a szóbeli konzultáción feltehesse.
Bár a vizsgán a modulzáró kérdésekhez és feladatokhoz hasonló kérdésekre kell megfelelnie, ne elégedjen meg azzal, hogy megtudja, mi ezekre a gyakorló kérdésekre a helyes válasz. Tudása akkor lesz biztos, ha pontosan tudja, miért a megadott helyes válasz a jó, és miért rosszak a rosszként jelölt válaszlehetőségek.
Vizsgát a hallgatók a kijelölt vizsgaközpontokban tehetnek. A vizsgán számítógép előtt 18 tesztkérdésre kell helyesen válaszolni. A kérdések fele elméleti kérdés, a másik felében számolós feladatok eredményét kell teszt formájában megadni. A helyes válasz minden tesztkérdés esetén 1 pontot ér.
A vizsgán elérhető pontszámok százalékában az érdemjegy:
0 - 49% | elégtelen (1)
50 - 64% | elégséges (2)
65 - 74% | közepes (3)
75 - 84% | jó (4)
85 - 100% | jeles (5)
A vizsgán egy általunk összeállított segédlet (képletgyűjtemény) szabadon használható. A segédlet adott félévre aktualizált változatát a félév kezdetén megküldjük.
Kérek mindenkit, hogy minél előbb kezdjék el a tanulást és minél többször vegyék igénybe a tutor által felkínált segítséget!
A korábbi tapasztalatok alapján a sikeres vizsgához nem elegendő, ha a vizsgaidőszakban egy-két napot foglalkoznak csak a tananyaggal!
Várom a COEDU rendszeren keresztül, illetve a személyes konzultációkon a tananyaggal kapcsolatos kérdéseiket, észrevételeiket!
Üdvözlettel: Dr. Giczi Ferenc, tutor